**Olympijské hry mládeže** (anglicky: *Youth Olympic Games, YOG*) sú medzinárodné multi-športové podujatie organizované Medzinárodným olympijským výborom. Konajú sa každé štyri roky a sú určené pre mladých športovcov vo veku 14 až 18 rokov.

História
--------

S myšlienkou olympijských hier pre mládež prišiel ako prvý rakúsky manažér Johann Rosenzopf v roku 1998. Svoj projekt prezentoval aj vtedajšiemu prezidentovi Medzinárodného olympijského výboru (MOV) Jacquesovi Roggemu. MOV najskôr nemal o podujatie záujem, dôvodom mal byť nedostatok termínov a zvýšenie finančných nákladov národných olympijských výborov (NOV). No 6. júla 2007 v Guatemala City členovia MOV na svojom 119. zasadnutí schválili projekt mládežníckych olympijských hier. 
Podujatie tak nadviazalo na Európsky olympijský festival mládeže (EYOF, pôvodne EYOD), ktorý vznikol najmä Roggeho zásluhou v roku 1991 pod patronátom Európskych olympijských výborov (EOV). 

Cieľom mládežníckych OH je dať šancu mladým talentovaným športovcom z celého sveta zúčastniť sa na vrcholnej súťaži, ktorá v sebe skombinuje šport, kultúru a vzdelanie. Majú inšpirovať mladých športovcov, aby sa stali skutočnými šampiónmi nielen v športe, ale aj v živote. Za týmto účelom vznikol kultúrno-edukačný program CEP, ktorého súčasťou sú početné kultúrne a výchovno-vzdelávacie aktivity s mottom *„Uč sa a zdieľaj"*.

Predchodcom OHM boli *Svetové hry mládeže*, ktoré sa uskutočnili pod patronátom MOV jediný raz v roku 1998 v Moskve. Na podujatí štartovalo 4623 športovcov zo 131 krajín, súťažilo sa v 148 disciplínach 12 olympijských športov. 
Slovensko reprezentovalo 86 mladých športovcov, jedinú medailu bronzovú získala trojskokanka Dana Velďáková. 

Usporiadateľom prvej mládežníckej olympiády sa stal v roku 2010 Singapur, ktorý bol vo voľbách úspešnejší ako Moskva.  Zúčastnilo sa na nich 3500 športovcov z 204 krajín, súťažilo v 26 športoch.  Dejiskom prvých zimných OHM sa stal o dva roky neskôr rakúsky Innsbruck, ktorý dostal vo voľbách prednosť pred fínskym Kuopiom.

Športy
------

V programe mládežníckych olympiád sú okrem klasických olympijských športov aj nové športové odvetvia a disciplíny, ktoré majú snahu zatraktívniť šport mladým ľuďom. Mnohé z nich sa už stali súčasťou programu "veľkých" olympiád ako basket 3×3, skateboarding, breakdancing, športové lezenie. Ďalšie športy z OH mládeže skialpinizmus, plážová hádzaná, futsal či inline rýchlokorčuľovanie majú tiež ambície zaradiť sa k olympijským športom.

V olympijskom programe si postupne našli svoje miesto aj nové disciplíny, úspešne "otestované" na olympiáde mladých. V individuálnych športoch pribudli nové formáty súťaží miešaných družstiev v alpskom lyžovaní, krasokorčuľovaní, džude a miešané štafety v biatlone, sánkovaní, atletike a plávaní. Na I. Zimných OHM v Innsbrucku mali svoju premiéru skoky na lyžiach dievčat a preteky rýchlokorčuliarov s hromadným štartom, tak isto sú už v programe OH.

Atraktívne sú súťaže v individuálnych zručnostiach v basketbale či ľadovom hokeji alebo paralelný vodný slalom na hladkej vode formou vyraďovacích kôl. Na OHM 2020 v Lausanne nahradil hokejové súťaže zručnosti nový formát hokej 3×3, novinkou bola súťaž v monoboboch. Špecifické sú tiež miešané súťaže chlapcov a dievčat z rôznych krajín či dokonca kontinentov v spoločných tímových a štafetových discipínach.

Slovensko na OHM
----------------

Na prvé Letné OHM 2010 v Singapure vyslalo Slovensko výpravu 17 športovcov, ktorí súťažili v ôsmich športových odvetviach.  Výprava získala šesť medailí, z toho o tri sa pričinili tenisti. Najcennejšiu vybojovala džudistka Andrea Krišandová, členka víťazného miešaného tímu zloženého z pretekárov a pretekárok z rôznych krajín. Táto medaila sa však nezarátava do medailovej bilancie krajín.  Aj ďalšie letné OHM 2014 sa konali v Ázii, hostiteľom bolo čínske mesto Nanking. Slovensko reprezentovalo 37 mladých športovcov v 11 športoch s bilanciou dve strieborné a jedna bronzová medaila.  Družstvo futbalistiek do 15 rokov, jediný európsky zástupca  obsadilo štvrté miesto, keď v semifinále prehralo s Čínou po penaltovom rozstrele a v stretnutí o 3. miesto s Mexikom 1:3. Dva roky po OH 2016 v Riu de Janeiro sa olympijská slávnosť, tentoraz mládežnícka opäť konala v Južnej Amerike. V Buenos Aires 2018 sa o historicky prvé zlato z letných OHM pre Slovensko zaslúžila vodná slalomárka Emanuela Luknárová, ktorá zvíťazila v disciplíne K-1 a navyše pridala bronz v C-1.  Kanoisti zatiaľ z každých OHM priviezli medailu, vodný slalom je tak našim najúspešnejším športom pod olympijskými kruhmi nielen v kategórii dospelých, ale aj medzi mládežníkmi.

Na prvých Zimných OHM (ZOHM) 2012 v Innsbrucku nás reprezentovalo 30 športovcov a hneď v premiére sme sa mohli tešiť z prvej zlatej medaily, získala ju budúca hviezda lyžiarskych svahov Petra Vlhová v slalome.  V Lillehammeri 2016 vybojoval striebro v súťaži hokejových zručností Sebastián Čederle.  Doteraz najúspešnejšie boli pre Slovensko ZOHM v Lausanne 2020. Striebro priviezla bobistka Viktória Čerňanská, bronz hokejové družstvo dievčat a v hokejovom turnaji 3×3 miešaných tímov sme získali dve bronzové a dve strieborné medaily, tie sa však do medailovej bilancie krajín nepočítajú.

Prehľad medailistov Slovenska z Letných OH mládeže
--------------------------------------------------

| Rok | Dejisko | Medaily celkom | Medailisti | Šport | Disciplína |
| --- | --- | --- | --- | --- | --- |
| 2010 | Singapur Singapur | 0-2-3 |  Jana Čepelová, Chantal Škamlová | tenis | štvorhra |
|  Miroslav Urban | vodný slalom | K-1 |
|  Jana Čepelová | tenis | dvorhra |
|  Filip Horanský, Jozef Kovalík | tenis | štvorhra |
|  Arpád Szakács | džudo | do 81 kg |
| 2014 | Čína Nanking | 0-2-1 |  Michaela Pešková | atletika | 400 metrov prekážky |
|  Jakub Grigar | vodný slalom | K-1 |
|  Marko Mirgorodský | vodný slalom | C-1 |
| 2018 | Argentína Buenos Aires | 1-1-1 |   Emanuela Luknárová | vodný slalom | K-1, C-1 |
|  Katarína Pecsuková | vodný slalom | K-1 šprint |

**Medaily nezarátané do bilancie krajín**

* 2010  Andrea Krišandová, džudo, súťaž miešaných družstiev z rôznych krajín a kontinentov

Prehľad medailistov Slovenska zo Zimných OH mládeže
---------------------------------------------------

| Rok | Dejisko | Medaily celkom | Medailisti | Šport | Disciplína |
| --- | --- | --- | --- | --- | --- |
| 2012 | Rakúsko Innsbruck | 1-0-0 |  Petra Vlhová | alpské lyžovanie | slalom |
| 2016 | Nórsko Lillehammer | 0-1-0 |  Sebastián Čederle | ľadový hokej | individuálne hokejové zručnosti |
| 2020 | Švajčiarsko Lausanne | 0-1-1 |  Viktória Čerňanská | boby | monoboby |
|  Slovensko Slovensko | ľadový hokej | turnaj dievčat |

**Medaily nezarátané do bilancie krajín**

* 2020  Peter Repčík, ľadový hokej, turnaj vo formáte 3×3, družstvo chlapcov z rôznych krajín
* 2020  Nikola Janeková, ľadový hokej, turnaj vo formáte 3×3, družstvo dievčat z rôznych krajín
* 2020  Rastislav Eliáš, ľadový hokej, turnaj vo formáte 3×3, družstvo chlapcov z rôznych krajín
* 2020  Zuzana Dobiašová, ľadový hokej, turnaj vo formáte 3×3, družstvo dievčat z rôznych krajín

Referencie
----------

1. ↑   *Od roku 2010 budú mládežnícke OH* [online]. sport.sme.sk, 6.7.2007. Dostupné online.
2. ↑   *Mlaď bude mať svoju olympiádu* [online]. sme.sk, 20.3.2007. Dostupné online.
3. ↑   *Tínedžerov čakajú prázdniny na olympiáde* [online]. sport.sme.sk, 9.8.2010. Dostupné online.
4. ↑   *Premiérové OH mládeže usporiada v roku 2010 Singapur* [online]. sport.sme.sk, 21.8.2008. Dostupné online.
5. ↑   *Prvé OH mládeže v Singapure slávnostne otvorili na najväčšom plávajúcom javisku* [online]. olympic.sk, 14.8.2010. Dostupné online.
6. ↑   *V utorok odcestuje slovenská výprava na I. olympijské hry mládeže v Singapure* [online]. olympic.sk, 9.8.2010. Dostupné online.
7. ↑   *OH MLÁDEŽE: Šesť medailí pre SR* [online]. webnoviny.sk, 26.8.2010. Dostupné online.
8. ↑   *Mladí olympionici sa tešili z troch medailí* [online]. sport.pravda.sk, 2.9.2014. Dostupné online.
9. ↑   *Naše futbalistky budú na OH mládeže v Nanking zastupovať celú Európu, v skupine sa stretnú s Venezuelou a s Papuou-Novou Guineou* [online]. olympic.sk, 9.8.2014. Dostupné online.
10. ↑   *Prvé zlato z mládežníckej olympiády! Luknárová ovládla slalom kajakárok* [online]. sport.pravda.sk, 16.10.2018. Dostupné online.
11. ↑   *Na I. zimných olympijských hrách mládeže v Innsbrucku zjazdárka Petra Vlhová suverénne triumfovala v slalome!* [online]. olympic.sk, 20.1.2012. Dostupné online.
12. ↑   *Čederle: Striebro je skvelé, no mohol som mať zlato* [online]. hokej.pravda.sk, 24.2.2016. Dostupné online.
13. ↑   *Lausanne 2020: Historicky najúspešnejšie zimné olympijské hry mládeže* [online]. olympic.sk, 28.1.2020. Dostupné online.

Pozri aj
--------

* Olympijské hry
* Slovensko na olympijských hrách
* Európsky olympijský festival mládeže
* Slovensko na Európskom olympijskom festivale mládeže

| * z
* d
* u
Multišportové podujatia |
| --- |
| Svetové | 
* Letné olympijské hry
* Zimné olympijské hry
* Paralympijské hry
* Univerziáda
* Olympijské hry mládeže
* Svetové hry
* Svetové armádne hry

 |
| Spoločenstvá | 
* Hry Spoločenstva národov
* Hry Lusofonie
* Frankofónne hry
* Hry malých štátov Európy

 |
| Kontinentálne | 
* Africké hry
* Ázijské hry
* Ázijské zimné hry
* Ázijské halové hry
* Ázijské plážové hry
* Európske hry
* Pacifické hry
* Panamerické hry

 |
| Transkontinentálne | 
* Arabské hry
* Afro-ázijské hry
* Stredozemné hry

 |
| Subkontinentálne | 

|  |  |
| --- | --- |
| Afrika | 
* Hry indooceánskych ostrovov

 |
| Amerika | 
* Bolivarianské hry
* Juhoamerické hry
* Juhoamerické plážové hry
* Stredoamerické hry
* Stredoamerické a karibské hry

 |
| Ázia | 
* Hry Juhovýchodnej Ázie
* Juhoázijské hry
* Stredoázijské hry
* Východoázijské hry
* Západoázijské hry

 |
| Európa | 
* Balkánske hry
* Čiernomorské hry
* Európsky olympijský festival mládeže

 |
| Oceánia | 
* Mikronézske hry
* Pacifické mini hry

 |

 |